b'\n_START_ARTICLE_\nEdvard Oerstroem\n_START_PARAGRAPH_\nEdvard Oerstroem (Oerstr\xc3\xb6m) (12. helmikuuta 1862 Pietari - 1922) oli virkamies, joka toimi Suomen ministerivaltiosihteerin\xc3\xa4._NEWLINE_Oerstroemin vanhemmat olivat pankinjohtaja Andrei Oerstroem ja Helena von Barnewitz. H\xc3\xa4n palveli vuodesta 1883 alkaen Ven\xc3\xa4j\xc3\xa4n oikeusministeri\xc3\xb6ss\xc3\xa4 ja tuli siell\xc3\xa4 1895 osastop\xc3\xa4\xc3\xa4llik\xc3\xb6ksi. 1900 Oerstroem siirtyi Suomen valtiosihteerinvirastoon ja tuli 1901 hoitamaan valtiosihteerin apulaisen teht\xc3\xa4v\xc3\xa4\xc3\xa4, mihin h\xc3\xa4net nimitettiin vakinaiseksi 1902. Vjat\xc5\xa1eslav von Plehwen surman j\xc3\xa4lkeen hein\xc3\xa4kuussa 1904 h\xc3\xa4n hoiti virkaa tekev\xc3\xa4n\xc3\xa4 ministerivaltiosihteerin teht\xc3\xa4vi\xc3\xa4, samoin kuin Constantin Linderin j\xc3\xa4lkeen 1905, t\xc3\xa4m\xc3\xa4n saatua eron teht\xc3\xa4v\xc3\xa4st\xc3\xa4. Oerstroem oli Helsingin yliopiston vt. kansleri 1905-1906, mutta 1906 h\xc3\xa4n siirtyi senaattoriksi Ven\xc3\xa4j\xc3\xa4n hallitsevan senaatin oikeusosastolle. Oerstromin vaiheet Ven\xc3\xa4j\xc3\xa4n vuoden 1917 helmikuun vallankumouksen ja lokakuun vallankumouksen j\xc3\xa4lkeen ovat tuntemattomat. Helsingin yliopiston opettaja- ja virkamiesmatrikkelin mukaan h\xc3\xa4n kuoli 1922._NEWLINE_Oerstomin puoliso oli Katarina Samarski-Bychovets.'